ANC-LP word geïmpliseer in Bosasa-skandaalCedric Frolick van die ANC is weer as huisvoorsitter van die nasionale vergadering verkies (Foto: Tracey Adams/ANA) Cedric Frolick, Grace Boroto en Madala Mtombela is Donderdag amptelik as voorsitters in die nasionale vergadering verkies, maar nie voor die DA sy eie kandidaat genomineer het nie. Dié party moedig ŉ “multiparty-kultuur” aan in die parlement. DA-hoofsweep John Steenhuisen het aangevoer dis ŉ goeie praktyk in ander lande om LP’s van opposisiepartye aan te stel as toesighoudende beamptes om multiparty-politiek aan te moedig. Steenhuisen se voorstel, dat Annelie Lotriet Frolick moet vervang as voorsitter verantwoordelik vir parlementêre komitees, was onsuksesvol tydens ŉ stemmery. Altesaam 205 LP’s het teen die besluit gestem, met 15 persone wat buite stemming gebly het. Altesaam 83 stemme (dieselfde getal LP’s wat die DA in die parlement verteenwoordig), het die mosie ondersteun. Boroto is die voorsitter verantwoordelik vir ledebelange en Mtombela sal internasionale betrekkinge hanteer. Die ANC het onder skoot gekom dat hy Frolick by sy lys vir voorsitters ingesluit het, aangesien hy deur getuienis voor die staatskapingskommissie geïmpliseer word. Angelo Agrizzi, voormalige uitvoerende bedryfsbeamptes van Bosasa, het in Maart aan die staatskapingskommissie gesê hy was minstens twee keer teenwoordig toe Frolick “sekuriteitsakke” ontvang het. Volgens hom was daar waarskynlik kontant in dié sakke. Frolick sou op sy beurt Bosasa help om, onder andere, vergaderings te belê met politici wat politieke gunste vir die maatskappy kon bewillig.